**Frank "Poncho" Sampedro**, nado en Welch, Virxinia Occidental, o 25 de febreiro de 1949, é un músico estadounidense de orixe galega, recoñecido polo seu traballo como guitarrista da banda de *rock* Crazy Horse, principal grupo de respaldo de Neil Young.

Traxectoria
-----------

Fillo dun inmigrante galego de Ribeira, naceu o 25 de febreiro de 1949 en Virxinia Occidental e creceu en Detroit. Uns anos despois, trasladouse a California en canto tivo idade suficiente para conducir.

Despois de tocar con varias bandas, e grazas á súa amizade con Billy Talbot, pasou a formar parte do grupo Crazy Horse, substituíndo a Danny Whitten, que morreu en novembro de 1972 por mor dunha sobredose. O primeiro traballo de Sampedro con Neil Young foi en *Zuma*,  marcando un estilo musical máis próximo ao *hard rock* e máis presente en traballos posteriores como *Rust Never Sleeps* e *Ragged Glory*.

Ademais do seu traballo con Crazy Horse, Sampedro traballou con Young en proxectos en solitario ou con outras bandas como *This Note's for You* e *Freedom*, marcando unha ruptura con Talbot e Ralph Molina que provocou a ausencia do músico na gravación de *Left for Dead*. Tampouco participou na gravación de *Greendale* en 2003, aínda que se uniu á xira posterior como guitarrista.

Traballou ademais durante 18 anos como asistente da banda do programa *The Tonight Show* de Jay Leno. Sampedro reside actualmente en Hawai.

En agosto de 2012, durante o Alchemy Tour, a primeira de Neil Young con Crazy Horse en oito anos, Sampedro sufriu unha fractura no pulso, o que obrigou a Young a cancelar varios concertos en Europa e América do Norte.

Instrumentos
------------

Sampedro utiliza habitualmente unha Gibson Les Paul e unha Gibson ES-335.

Discografía
-----------

Con Crazy Horse
* *Crazy Moon* (1978)
* *Gone Dead Train: The Best of Crazy Horse 1971-1989* (2005)
* *Scratchy: The Complete Reprise Recordings* (2005)

Con Neil Young & Crazy Horse
* *Zuma* (1975)
* *Rust Never Sleeps* (1979)
* *Live Rust* (1979)
* *Re-ac-tor* (1981)
* *Life* (1987)
* *Ragged Glory* (1990)
* *Weld* (1991)
* *Arc* (1991)
* *Sleeps with Angels* (1994)
* *Broken Arrow* (1996)
* *Year of the Horse* (1997)
* *Americana* (2012)
* *Psychedelic Pill* (2012)

Con Neil Young
* *American Stars 'N Bars* (1977)
* *Comes a Time* (1977)
* *Trans* (1982)
* *This Note's for You* (1988)
* *Freedom* (1989)
* *Are You Passionate?* (2002)
* *Chrome Dreams II* (2007)

Notas
-----

1. 1 2  Luis P. Ferreiro (18 de abril de 2010). "Rock en la sangre y gaitas en el ADN". *La Opinión A Coruña* (en castelán). Arquivado dende o orixinal o 24 de decembro de 2013. Consultado o 8 de xullo de 2022.
2. ↑  Greene, Andy (17 de abril de 2013). "Crazy Horse Guitarist Frank ‘Poncho’ Sampedro: ‘My Gut Tells Me This Is the Last Tour’". *Rolling Stone* (en inglés). Consultado o 8 de xullo de 2022.
3. 1 2  Greene, Andy (14 de xuño de 2012). "Q&A: Crazy Horse’s Frank ‘Poncho’ Sampedro on 37 Years With Neil Young". *Rolling Stone* (en inglés). Consultado o 8 de xullo de 2022.
4. ↑  Michaels, Sean ((9 de agosto de 2012). "Neil Young cancels remainder of British and European tour dates". *The Guardian* (en inglés). Consultado o 8 de xullo de 2022.

Véxase tamén
------------

### Ligazóns externas

* Frank "Poncho" Sampedro en IMDb

|  |  |
| --- | --- |
| Control de autoridades | 
* Wd: Q3082803
* WorldCat
* VIAF: 79777904
* AlloCiné: 24677
* Discogs: 428876
* Europeana: ID
* GND: 134782461
* IMDb: nm0760050
* ISNI: 0000 0000 5577 9366
* MusicBrainz: ID
* NKC: xx0153589
* TMDb: 235284

 |